**Көне түріктердің діни ұғымдары**

**Аруақ –ұлттық діни сана мен қазақ дінтануының негізгі ұғымдарының бірі.Аруақ ұғымы қазақ халқының дәстүрліжеті ата шежіресімен тығыз байланысты.Ата-баба рухы пендені желеп-жебеп жүреді,яғни фәни дүниеде адамды сәтсіздіктер мен кесірлерден сақтайды деген ұстаным-**«**Аруақ қолдасын,аруақтарға тие берсін,аруақ атқыр,аруақ қонды,аруақ ұстау**» **сынды түсініктерден көрінеді. Қайтқан пенденің нақты бір қасиеті болса онда ол о дүниеде ру-тайпаның жебеушісіне айналады.Мәңгілік дүниеге аттанған батырлар мен әділетті билер,ақын-жыраулар,емшілер- нақты бір аймақтың қамқоршысына айналып бұ дүниедегі туған-туыстары мен ұрпақтары үшін қамқоршы болады.Халық діни танымында,аруақтар ақ киімді немесе ақбоз атқа мінген қалыпта,кейде аса таяқ ұстаған ақсақал түрінде көрінеді.Ақылғой ақсақал және даңқты батыр,әділетті би сынды ата-баба рухына құрмет көрсету-**«**өлі риза болмай тірі байымайды**»ұстанымында айқындалған.Халық түсінігінде аруақ қонған пендеде мазасыздану,талу,еліру,елігу,дауыс шығару,өзімен-өзі күбірлеу және оңашалану сынды белгілер тән .Аруақ қонған пенде емшілік және көріпкелдік қасиеттерге ие болады. Аруақты ұстай білу-ата-баба рухын қастерлеуді көрсетеді.Аруақты көтере алмаған пенде психо-патологиялық ауруға ұшырайды деген түсінік қалыптасқан.Аруақ таңдаулы пендеге қонады.Аруақ қонған адам діни парыздарды орындап,теріс әрекеттерден аулақ жүруі тиіс.Аруақ қонған адам о дүниелік болған қасиетті адамдардың рухтарымен байланыс жасап,олардан кеғес сұрайды. Ш.Уәлиханов «аруақ-ата-баба рухы,басқа қиын-қыстау күн түскенде, жан қиналғанда Аруақ қолдай ғөр,қолтығымнан жебей ғөр деп айтады»,-деп қасиетті ата-баба рухына құрмет көрсету-Ұлы дала көшпелілері үшін киелі ұғым екендігін болжайды.Аруақ бейнесі көне түріктер дүниетанымында айқындалған.Л.Гумилев«табиғатты анимистік сеніммен қатты қастерлейтін түркіт халқына қарама-қарсы түркіттің бекзат-билері тотемдік дүние танымнан туған салт-каһарман ата-бабалар аруағына табынатын болған деп ашықтан-ашық айта аламыз»-деп көрсетеді. **Алғашқы қауымдық құрылысқа тән анимистік наным өзегі –жан мен рух .Анимизм** (**лат. anima -жан**)**ағылшын антрополог-ғалымы Э.Тайлор ежелгі діни нанымды баяндау барысында қолданған термин.Анимистік наным бойынша адам болмысы мен табиғат құбылыстары рухтар мен аруақтар ықпалында.Тайлордың пікірінше ,анимизм –дінді анықтаудың түпкі мәні. Ағылшын дінтанушысы Р.Маррет ежелгі адамдардың діни нанымын айқындауда –аниматизм** (**лат.animatus-рухтанған**)**-терминнің қолданды.Аниматизм-адамдар өміріне ықпал етуші әмбебап тұлғасыз рухани күштің барлығына сену.Қазіргі кезде аруақтармен байланыс жасайтын спириттік сеанстар жүргізу ғұрыптары бар.Анимизм -әлемдік және дәстүрлі діндерге тән әмбебап ұғым.**

**Ш.Уәлиханов .Таңдамалы шығармалары.А.1985.Л.Гумилев.Көне түріктер.А.1994.М.С.Орынбеков Қазақ сенімдерінің бастаулары.А.2002**

**Тәңірлік –** ежелгі түрік және моңғол тілдес халықтарға тән көне діни жүйе. Ежелгі түріктердің құдайлар пантеонында жоғарғы орын Тәңірге берілді.Тәңір діні монотеистік яғни бір құдайлық дін болып табылады. Тәңір ұғымының түркі тілдердегі қолданылуы: қазақ тілінде Тәңір, қырғыз тілінде Теңир, өзбек тілінде Таңри, түрік және азербайжан тілдерінде Таңри, татар және башқұрт тілдерінде Тәңіре, құмық тілінде Тәңгири, моңғол тілінде Тэнгэр, қалмақ тілінде Теңгр, якут тілінде Таңгара. Тәңір ұғымы көне түріктердің сына жазуында таңбаланған. 1893 жылы дат ғалымы В.Томсен Орхон жазбасынан Тәңір сөзін айқындады.Орхон-Енисей жазбаларында: «О, Аспаным, бізге пана бола, о, Еділ елім мәңгі жаса» - деп көрсетіледі.

Көк аспан – еуразиялық кеңістікті мекендеген халықтардың дүниетанымы мен рухани құндылықтарындағы қасиетті ұғым. Ежелгі түрік және моңғол тілдес халықтар үшін тәңір пенде мен халықтың, қаған мен мемлект тағдырының иесі болып табылады. Ғалам мен шексіз ғарыштың иесі Тәңірдің мекені көк аспан. Тәңірлік сенімді ұстанған халықтар үшін Тәңірдің құтты мекені мәңгі, шексіз көк аспанды тұрақ еткен Тәңірі жоғарғы Құдай болып табылады. Көне түрік қағандары тәңір жарылқауымен өз биліктеріне қасиеттілік мән-мағына берген. Түрік қағандары мен хандарын қара халық тәңір тарапынан құт дарыған тұлға ретінде қастерлеген. Ежелгі түрік қағандары үшін Тәңірлік сенімі мемлекетті құраушы және түрік халқын ұйыстырушы илеологиялық құрал ретінде қызмет жасаған. Көне түркілер Тәңірге өздеріне жауларымен шайқаста жеңіс және істерінде табыс сыйлаушы құдіретті күш ретінде табынған.

Ежелгі моңғолдар қауымында жоғарғы Тәңір хан Монхе Тәңірі (мәңгі көк аспан), Эрхету-Тенгри (құдіретті аспан), Деге-Ре-Тенгри (Жоғарғы аспан) атаулары бар. Багатур-Тенгри – батырлық пен адамдардың қорғаушысы. Хисага-Тенгри – адамдардың жаны мен мал мүліктің қорғаушысы және т.б.түрлі Тәңір ұғымдары бар.

Көне түріклер өздерін Көк Аспанның перзенттері ретінде қарады. Көне түріктер құлышылығын Көк Аспанға қарай қолын созып және жерге бас ұрып жасайтын болған. Тәңірлік космологиясында адамдар мен рухтардың бүкіл ғаламның иесі әділетті де, қайырымды Тәңір ғаламды үшке бөлген, Аспан әлемі – Тәңірдің мекені, ортаңғы әлем – табиғат заттары және рухтардың, пенделердің әлемі, төменгі жер асты әлемі – зұлым күштер мен өлі жандардың мекені. Жер асты әлемінің рухы бұл – ажал падишасы Ерлік болып табылады. Көк түріктер үшін бөрі тотемдік белгіге айналды. Бөрі түріктердің жебеушісі ретінде қастерленді. Ұлы даланы мекендеген көшпелілер үшін Тәңір сенімі түрік тайпаларын біріктіруші рәміз, ал Тәңірлік діннің құлшылық тілі түрік тілі болды. Тәңірлік ұғымы көне түріктердің ұлттық санасы мен діни дүниетанымында қасиетті жебеуші, құдретті күш ретінде саналды. Тәңірлік сенім туралы дінтану ғылымында түрлі көзқарастар бар. Кейбір зерттеушілер Тәңірлік сенімнің киелі кітабы, пайғамбары, жүйелі ғибадаты мен діни-этикалық ұстанымы жоқ деп қарастырады. Тәңірлік сенімі көне түріктердің дүниетанымы мен діни санасының ортақ негізі мен киелі ұстанымдарының түбі бір екендігін айқындайды.

**Ш.Уәлиханов .Таңдамалы шығармалары.А.1985.М.С.Орынбеков Қазақ сенімдерінің бастаулары.А.2002. Малов С.Е.Памятники древнетюркской письменности .М-Л.,1961**.

**Ұмай ана -** көне түркі наным -сенімдерінде ұрпақ жалғастығы мен ошақтың, балалар мен өнердің киелі жебеушісі. Ертеде түрік халықтарының аңыз-әпсаналарында түрік жұртының тектік сабақтастығын ұрпақтан-ұрпаққа жеткізуші, түрік қауымын сақтаушы аналық рухани бастау күш рәмізі. Ұмай ана өнер мен қолөнердің қамқоршысы.Көне түркілерде әйел босанғанда Ұ.а. көмек сұраған. Қыз ұзату және неке қию салтында Ұ.а. отбасының бақыты және дәулетті болуын, адал неке мен жас жұбайлардың перзенттерінің көп болуын тілеген. Профессор М. Орынбеков: Ұ. терминінің өзі "жатыр", "бала орны" дегенді білдіреді. Ал бұл ұғымның аналық бастаумен байлыныстылығын көрсетеді" - деп ой түйеді.

Ұ.а. нәрестенің аман-есен, дені сау болып келуіне себепші рухани тылсым күш ретінде сипатталады.Ұмай –ана есімі YII-YIII ғасырларда руникалық мәтіндерде таңбаланған. Ұ.а. көне түріктердің шаңырағын және ұрпағын зұлым күштерден қорғаушы күш иесі. Тоныкөк ескерткішінде: "Аспан, Ұмай, киелі Жер-Су бізге жеңіс әкелген осылар"- делінген. Бұл түрік наным-сенімдерінде Ұ.а. мәртебесінің биіктігін дәлелдейді. Күлтегін жазуында: "Бұл - Ұмай тәрізді менің анам, Катун (қуанышына) кіші інім Күлтегін ер атанды" Ұ. а. ежелгі түріктерде жас баланың тәй-тәй басып,тілі шыққанға дейін қамқоршысы. Ежелгі түріктерде аналар бесік жырында Ұ. а. есімін ардақтап қосқан. Түркілерде Ұ. а. балаларды көз тиюден, кесір-кесапаттан, ауру-сырқаудан сақтаушы және бала өмірінің арашасы ретінде суреттеледі. Ұмай –анаға некенің адалдығы мен жас жұбайлардың пәктігін, шаңырақтың шатттығын, балалардың бақыты мен болашақтың қамқоршысы. Ұлан-ғайыр далада қоныс тепкен көшпелі түріктер Ұ.а. табынып, қастерлеген. Ұ. а. қастерлеу түрік және моңғол тілдес халықтарға тән. Махмұт Қашқари пікірінше "Ұмай - бала жолдасы" .

Ұ. моңғол тілінде "жатыр" (әйел ағзасын) білдіреді. Отбасына ырыс, береке, бақыт сыйлаушы, бейнетқор әйел . Қырғыз халқында-Ұмай ене,өзбек халқынде –Сары ене,шор және телеуттерде-Май-энэзи деп аталатын Ұмай әйел балалардың қамқоршысы ретінде қастерленді. Жаңа туылған нәрестелер мен бесік жасындағы балалардың қорғаушысы, бесік тербетуші, алты жасқа дейінгі балалардың жебеушісі және зұлым күштер мен рухтардан қорғаушы деп саналған. Шорларда қара-Ұмай зұлым рухы туралы түсінік болған. Телеут халқында Май-ене қолына садақ ұстаған, күміс шашты көрікті мейірімді әйел ретінде бейнеленген. Алтайлық түріктерде Ұмай от культімен байланысты сипатталып,Ұмайды судан қорқады түсінік болған.Түркі тілдес халықтардың аңыз-әпсаналарында нәрестенің кіндігін кесуші Ұ. а. бала таппаған әйелдерге жәрдем тілеген құт дарытушы , шаңырақ пен балалардың жебеушісі, молшылық пен құт-берекені, төрт түлікті көбейтуші рух иесі. Көне оғыздарда ана құрсағындағы нәрестенің қамқоршысы .Бесіктегі сәби жымиса Ұмаймен тілдесуде,ал сәби жыласа зұлым рухтар мазасын алуда деген түсінік түрік халықтарына ортақ.Қазіргі түрік халықтарының Ұмай ана туралы түсінік-пайымдары көне түрік қағанаты дәуірінен бастау алатын түбі бір тарихи тамырын,этномәдени және этногенетикалық байланысын және рухани тектік болмысының бірегейлігін айқындайды.

**Малов С.Е.Памятники древнетюркской письменности .М-Л.,1961. Абрамзон С.М.Киргизы и их этногенетические и культурные связи.Л.1971.Тюркологический сборник.М.1973.Бартольд В.В.Соч.Т.5.М.,1968.М.С.Орынбеков Қазақ сенімдерінің бастаулары.А.2002**.

**Бәдік –** халқымыздың салт-дәстүріндегі адам мен төрт түліктің бойындағы ауру-дертті қашыратын ғұрып. Б. атауының түпкі мәні парсының «бадху» деген сөзінен шыққан, бадху – кесапат, кесір, қаскөй деген мағынаны білдіреді. Қазақ ауыз әдебиетінде б. ұғымы екі түрлі мағынада қолданылыды: 1) мал ауруының аты ретінде; 2) айтыс түрі ретінде. Бұрын қазақ қоғамында б. өлең айту арқылы адам мен мал бойындағы зұлым рухтың кесірінен болған дертті аластайтын болған. Қазақтардың дәстүрлі халық медицинасында улы жәндіктер шаққан және тері, жан ауруына дұшар болған адамдарға және түрлі мал ауруларына қарсы б. айтылатын. Б. айтудағы жеке және ұжымдық негізде әрекет ету ғұрпының бағдарланатын объектісі кесір-кесапат күш болып табылады. Б. ғұрпында тілеу, жалбарыну, қорқыту, аластау сынды түсініктер айшықталады. Б. сауықтыру магиясының әдісі ретінде күн батар сәттен басталып, таң атқанға дейін жалғасқан. Б. аластау ғұрпы адамға, жан-жануарлар мен өсімдіктер әлеміне, табиғат объектілеріне бағытталады.

С. Сейфуллин «тәуіптердің көшіру, аласау ырымдары мен бәдік айту бір түрлі нанымнан туған зат» - деп, көрсетеді. «Көш» сөзі б. ғұрпының негізгі ұғымы болып табылады. «Көш-көш» деп басталып, «Көш-көш» деп аяқталатын б. айтыс тұрмыс-салт жырларының бірі. Б. ғұрпында аурудан арылу үшін үшкіру, аластау ғұрыптары жасалады.

Б. халқымыздың дәстүрлі шаруашылығы мен өмір салтынан туындаған.

**Ш.Уәлиханов .Таңдамалы шығармалары.А.1985.М.С.Орынбеков Қазақ сенімдерінің бастаулары.А.2002. Келімбетов Н.Ежелгі дәуір әдебиеті.А.,1991.Ә.Қоңыратбаев,Т.Қоңыратбаев.Көне мәдениет жазбалары.А.,1991.**

**Албасты –** ұғымы мен бейнесі түрік және моңғол тілдес халықтардың мифологиясында кеңінен тараған. А. әйел және еркек бейнесінде кездеседі. А. шашы жалбыраған, сала-құлаш емшегін артына тастап жүретін ұсқынсыз әйел түрінде бейнеленеді. Кейбір түркі халықтарында а. алып денелі, кеудесі темір еркек- ретінде бейнеленсе, кейде аузы сасық қара албасты және сары албасты ретінде бейнеленеді. А. жез тырнақты, жез мұрынды қалыпта да суреттеледі. А. адамдарға өзен және көл жағаларында шашын тараған қалыпта кезігеді. А. қараңғылық түскен кезде атқа мініп сайран салады. А. әдеттегі атрибуттары магиялық кітап, тарақ және монета. А. нақты бір адамның кейпіне енуі де мүмкін. Әйел бейнесіндегі а. еркектерді азғырады, ал еркек кейпіндегі а. әйелдерді азғырады.Ш.Уәлиханов« албасты-рух,әйелдер босанғанда қатерлі.Оларды жезтырнақ деп те атайды»-деп көрсетеді. А. жүкті әйелер мен нәрестелерге ауру мен жамандық әкелуші. Адамдардың жаман түс көруіне себепші болады деп саналады. Жаңа туылған нәрестелерді а. сала-құлаш емшегімен тұншықтырады деп есептейді. Түрік халықтарында «албасты басты, албасты қуу, албасты қонды» деген түсініктер бар.Сонымен қатар, « албасты басқыр», «қара бассын »қарғауы бар. А. қуу – зұлым күштер ықпалынан пайда болған ауруларды емдеу тәсілі болсы, а. қонуы – зұлым кұштердің адамның тұла бойына енуін көрсетеді. Аңыздарда а. адаммен жыныстық қатынасқа түсуі мүмкін деп есептелінеді. А. көбіне аңшыларды сүтімен және өзі қабырғасынан алынған етімен қоректендіруші болып саналады. А. шашына және заттарына ие болған адам а. өзіне бағындыра алады деп есептелінеді. Бағынышты а. қожайынының бүкіл әмірлерін орындаушы момақан құлға айналады. А. ауруларды емдеуге және байлық пен дәулетке ие болуға көмектеседі. А. бұл түрік халықтарының демонологиясы мен аңыздарында, көне наным-сенімдеріндегі кейіпкер бейне.

**Келімбетов Н.Ежелгі дәуір әдебиеті.А.,1991.Ә.Қоңыратбаев,Т.Қоңыратбаев.Көне мәдениет жазбалары.А.,1991. М.С.Орынбеков Қазақ сенімдерінің бастаулары.А.2002.**

**Мыстан кемпір** – қазақ аңыз-ертегілеріндегі ұсқынсыз және және жағымсыз кейіпкер. М.к. залым, қатігез, айлакер, адамдарға зұлымдық ойлаушы, кейде ертегі мазмұны мен желісіне сай аңғал болып та суреттеледі. М.к. түр келбеті әдетте ұзын шашы жалбыраған, тырнақтары жез түсті және өткір, ал тістерінің алапат күші бар, киімі алба-жұлба түрде сипатталады. М.к. іс-әрекеті ертегідегі жағымды кейіпкерге және айналасына қарсы кесапаттық жасау, қуатты, сиқырлы тісімен жер қазу, тамаққа у салу, басты қаһарманның жолын кесу, жамандық ойластыру, адамдарды жеу (каннибализм) адамдарды қараңғы қапасқа қамау және дуалау, ұйықтатып тастау және т.б. Халқымыздың «Алтын сақа», «Ер Төстік», «Мыстан кемпір», «Күн астындағы Күнекей қыз» және т.б. ертегілерінде М.к. бейнесі бар. М.к. қырғыз, өзбек, татар аңыз-ертегілерінде кездеседі.

**Келімбетов Н.Ежелгі дәуір әдебиеті. А.,1991.Ә.Қоңыратбаев,Т.Қоңыратбаев.Көне мәдениет жазбалары.А.,1991. М.С.Орынбеков Қазақ сенімдерінің бастаулары.А.2002.**

**Бақсы –** қазақ жәнетүрік халықтарында балгер, емші және жыршы болып табылады. Қазақ мәдениетінде б. қобыз аспабымен адам бойындағы зұлым рухтар мен ауру-сырқауларды аластайды. Түркімен, өзбек, қарақалпақ халықтарында бахши – жыршылар мен әншәлерді бейнелейтін ұғым. Аталмыш халықтарда бахши қос ішекті дутармен халық дастандарын жырлайды. Түркі халықтарында бақсылар кезбе тақуалар ретінде адамдарды емдеу барысында транс күйіне түсіп, рухтармен байланыс жасайды. Түрік және моңғол халықтарында б. ғалам сырларына үңіліп, рухани танымның биік шыңына жетіп, рухтар әлемі мен киелі жан иелерімен қатынасқа түседі. Осылайша ол қауымның мұқтажына сай білімі мен ритуалдық тәжірибесін қауым мен адамның психикалық саулығын сақтауға бағыттайды. Б. зұлым рухтармен күресіп, ауру адамның айығып кетуге деген сенімін оятады. Б. адамның санасы мен сана астарына психотерапиялық тұрғыдан әсер етеді. Сырқат адам бақсының емшілік қабілеті мен оның рухани тылсым күштермен байланысына сене отырып, ауруынан айығады. Б. емдеу барысында рухтармен сұхбаттасу, ерекше би және түрлі құралдарды қолданады. Б. сырқат адамның жан-дүниесін және ауру ағзасын емдейді. Ш. Уәлиханов қазақтарда алғашқы бақсы Қорқыт ата болғандығын атап көрсетеді. Қорқыт ата түрік халықтарына қобыз тартуды және жыр дәстүріне үйреткен абыз, ойшыл болып табылады. Профессор М.С. Орынбеков «Бақсы бойына ақын мен күйші, әрі емші қабілетін жинақтаған тұлға» деп көрсетеді.Бақсы ұғымы мен қызметін Ш.Уәлиханов,Т.Карлейль,Д.Банзаров,А.Диваев,И.А.Чеханский,Ә.Марғұлан,Ә.Қоңыратбаев,М.С.Орынбеков сынды ғалымдар зерттеді.

Б. дәстүрде негізгі құрал қобыз музыкалық аспабы болып саналады. Кейде дабыл қолданылады, ал домбыра сирек қолданылады. Ш. Уалиханов өз зерттеулерінде қазақ даласындағы Қойлыбай бақсының қобыз аспабымен жасаған ғұрыптық өнерін баяндайды. Қазақ қоғамында б. медициналық және діни қызметтер атқарды. Б. дәстүрі мен емдік қызметі түркі халықтарының өмірінде терең рәміздік мәнге ие болды. А. Диваев «бақсы» шағатай сөзі, шаман, болжаушы сиқыршы дегенді білдіреді. Б. деп рухтармен қатынастағы тіпті оларды өзіне бағындырған қырғыз емшілерін атайды. Оларды науқастың жанынан да, тойлардан да кездестіруге болады деп пайымдайды. Б. сырқат адамға үшкіру, аластау, зікір, тамыр басу салу әдістері арқылы әсер етеді.

**Ш.Уәлиханов .Таңдамалы шығармалары.А.1985.М.С.Орынбеков Қазақ сенімдерінің бастаулары.А.2002.Байбосынов К.Балбике бақсы.Білім және еңбек 1982.№10.Диваев А.А.Баксы в жизни киргиз.Изв.Среднеазиатского комитета по делам музеев и охраны памятников старины,искусства и природы.1928.Вып.3.Қазақ бақсы –балгерлері.А.1993**.

**Зәрдүштік,Зороастризм –** ежелгі Иран діні. З. б.з.д. ҮІІ-ҮІ ғғ. пайда болған қасиетті отқа табыну діні.З.дінінің қасиетті кітабы Авеста. З.пайғамбар ілімін Шығыс Иран мен Орталық Азия аймақтарында уағыздаған.З. ілімінің өзегі-қайырымдылық пен зұлымдық күресіндегі пенденің таңдау еркіндігі.З.пайғамбар сот күні пенделердің тағдырын шешуші және жаратушы мен пенделер арасында делдал болып табылады.З.пайғамбардың өсиеттері-«Гатта» баяндалған.З. сеніміне дуализм тән. З. дүниетанымда дүниеауи әлем заттар әлемінен тұрады, ал рухани әлем рухтар әлемінен тұрады. Бүкіл ғалам ізгі де, мейірімді рухтар мен зұлым рухтар арасындағы күрес алаңы болып табылады. Ізгілік әлемінде ізгі ой, ізгі сөз және ізгі амал үстемдік етеді. Ахура Мазда – бұл ізгі сөз әміршісі. Арту Вахишта – ізгі амал әміршісі. Воху Мана – ізгі ой әміршісі болып табылады. Ізгілік құндылықтарына зұлымдық рухтары қарсы тұрады. Зұлымдық әміршісі – Анхра Майна. Зұлым рухтардың үштігін Друдж – жалғандық пен қарғыс иесі, Ако Мана – зұлым ой, ал Айшма – қарақшылық пен зұлым істің жебеушісі болып табылады.

З. эсхатологиялық ілімі тіршіліктің үш дәуірі туралы идеяға негізделген. Бірінші дәуірде Ахура Мазданың қайырымдылық патшалығы билік жүргізген. Екінші дәуірде қайырымдылық пен зұлымдықтың кескілескен күресі нәтижесінде Анхра Майна патшалығы жеңіске жетеді. Үшінші дәуірде сот күнінен соң қайырымдылықтың жеңісімен аяқталатын болашақ өмір басталады.

З. антропология ілімі бойынша адам – екі ұдайлы тіршілік иесі болып табылады. Пенде жан мен тән иесі болуымен қатар, ол рухқа да ие. Рух – жан мен тән қосылғанға дейін, ізгілік иесі ретінде әлемді жаратуға қатысады. Бұл діннің өзегі тақуалық пен тазалықтың жолын нұсқаушы Зәрдүш пайғамбар Ахура Мазда орнатқан тақуалық пен үйлесімділіктің бастапқы ғаламдық заңына пенделерді шақырады.

З. ілімі бойынша пенде бойындағы сенім мен ар-намыс және ақыл әлемдегі қайырымдылық пен зұлымдықтың ара-жігін ажырата алады. Пенделер мейірімділік пен ізгілік жолында бір-біріне және күллі жаратылыс иелеріне көмектесуі тиіс.

З. сенімі үшін ақ түс – тазалық пен ізгіліктің, пәктік пен ақ ниеттіліктің рәмізі. Ал жасыл түс – өркендеу мен жаңғырудың рәмізі. З. сенімін ұстанушылар үшін қасиетті киім ақ түсті көйлек (седре) және қой жүнінен тоқылған белбеуді беліне тағу негізгі парыздардың бірі болып табылады.

З. ең жоғарғы діни лауазым – Мобедан Мобед, Сар –мобед-жоғары діни атақ,Рату- діни сенімді сақтаушы және Дастур,Мобед,Хирбад діни атақтары бар. Ал Мобедан Мобед дін қызметкерлерінің қауымын басқарады. Дін басылар отбасынан шыққан адам мұрагерлік жолмен діни лауазымға ие бола алады. Дінбасылық әкеден балаға беріледі.З. ғибадатханаларда өшпейтін мәңгі от жанып тұрады. Ғибадатхана қызметшілері оттың сөніп қалмауын қадағалайды. Ғибадатханалардың үш деңгейі бар. Бірінші, жеңімпаз от патшасы – ұлы жеңістер үшін бекітіледі. Ел аумағындағы жоғарғы от ғибадатханасында жоғарғы лауазымды дін қызметшілері жұмыс жасайды. Екінші деңгейлі от ғибадатханасында З. сенімін ұстанатын 10 отбасы тұратын елді-мекендерде тұрғызылады. Үшінші деңгейлі от ғибадатханасы көпшілк қауым үшін ашық. З. құлшылықтарын отқа қарап жасайды. З. от алдында отырып, өзекті мәселелерін шешеді.

Ғибадатхана оты қасиетті болып табылады. Өйткені от Құдайдың жердегі бейнесі болып табылады. Отты бір ғимаратқа, бір аймақтан екіншісіне ауыстыруға болады. З. сеніміндегі адам қауымның жиынына қатысып, қауымның ортақ істерін талқылауға және діни мерекелерге қатысуға міндетті.З.басты адамгершілік ережесі-өзгеге бақыт тілеген адам бақытты.

З. дүние суреттемесі бойынша, рухани (идеялар) әлем және дүниеауи (табиғи) әлем сынды қос әлем бар. Екі әлемді де Ахура Мазда жаратқан.

З. жерлеу рәсімі өзгеше. Өлікті үнсіздік мұнарасы – Дакмаға қойылады. Өлік ластықтың белгісі болып табылады. Өлікке су, топырақ, от, ауа сынды элементтер жанаспауы тиіс. З. күнделікті бес уақыт құлшылық жасайды. Құлшылық От ғибадатханаларында өтеді.З.эсхатологиясында тозақ және жұмақ,сот күні,қыл көпір ұғымдары айқындалған.Чинвад- қыл көпірі тақуалар үшін даңғыл жол,ал күнаһарлар үшін ұстарадай өткір.

З. ең қасиетті мереке –наурыз мейрамы болып табылады. З.ғұрыптары Нозуди-діни атаққа арнау ,Говахгиран-үйлену салты.Қазіргі таңда З. Үндістанда парсы ілімі ретінде орныққан. Ирандағы З. қауымын гебралар деп аталады олар діни азшылық құқысына ие. Иран парламентінде З. бір орын берілген. З. рухани орталығы –Ирандағы Иезд аймағы. Қазіргі таңда әлемдегі З. ұстанушылар саны 100 мыңдай**.**

**Бойс.М.Зороастрийцы.Верования и обычай.М.1987. М.С.Орынбеков Қазақ сенімдерінің бастаулары.А.2002. М.С.Орынбеков.Генезис религиозности в Казахстане.А.2005.А.А.Мамедов.Религиозно-** **философские идеи Авесты.М.2005**.

ШҮЛЕНБАЕВ ҚАТЫРШАТ ШАПАҒАТҰЛЫ (1937-1998 жж. Павлодар облысы, Баянауыл ауданы, Баянауыл ауылы) – философия ғылымдарының докторы (1986 ж.), профессор (1987 ж.) Абай атындағы Қазақ Педагогикалық институтын бітірген (1959 ж.).

Қатыршат Шапағатұлының ғылыми зерттеу жұмыстарының негізгі бағыттары: ежелгі наным-сенімдер, діни ғұрыптар мен ырым-тиымдар жүйесі,сонымен қатар, ғылыми атеизм және тарихи материалаизм мәселелері. Қатыршат Шапағатұлы Павлодар қаласындағы педагогикалық училищені үздік бітірген соң еңбек жолын Ақсу поселкасындағы алтыншы ауылда еңбек жолын мектеп мұғалімі болып бастайды. Ғылымға құштар ол, КазПИ-дің филология факультетінде білімін жалғастырады. 1959 жылы аталмыш университетті бітірген соң осы университеттің аспирантурасына түсіп, 1970 жылы «Қазақстандағы ислам діні» атты тақырыпта кандидаттық диссертация қорғайды. Бұл ғылыми ізденісінде қазақ жеріне ислам діннің келуі мен таралуы және орнығуының ерекшеліктері ғылыми тұрғыдан талданып, қазақ халқының тұрмыс-тіршілігі мен өмір салтындағы ислам дінінің және мәдениетінің ықпал-әсері жүйелі зерттеледі. Сондай-ақ, ұлттық дәстүр мен әдет-ғұрыптардың діни астарлары жан-жақты сарапталады. Ғалымның осы ізденісі сол уақыттағы ғылыми ортада философиялық ғылымға қосылған сүбелі үлес деп бағаланады.

1974 жылы жарық көрген «Магии, боги и действительность» атты монографиясында адамзат тарихындағы ежелгі наным-сенім формасы сиқырлық және оның түрлері, политеизмнің мәні, ежелгі адам санасы мен қоғамдық өміріндегі сиқырлық пен ырымдардың орны, шынайылық пен діни сана арақатынасы талданады. 1985 жылы Мәскеуде қоғамдық ғылымдар Академиясында докторлық диссертация қорғайды. Ғалымның қаламынан шыққан еңбектері мен оқулықтары дін тарихы мен теориясы бойынша әдістемелік және теориялық тұрғыда құнды болып табылады. Оның дін мен ғылым, дін және өркениет, дін және өмір салт, діни ғұрыптар және ырым-тиымдар туралы ізденістері өзіндік төлтумалығымен ерекшеленеді.

Қатыршат Шапағатұлы Қазақстанның әлеуметтік ғылымдар Академиясының негізін салушы және осы Академияның вице-президенті қызыметін атқарды. Ол 20 жылдан аса КазПИ-дің философия кафедрасын басқарды. Оның жетекшілігімен 30 аса ғылым кандидаттары мен докторлары даярланды. 2001 жылы ҚР Үкіметінің қаулысымен Ақсу поселкасындағы №3 мектепке Қ.Ш. Шүленбаевтің есімі берілді. Еңбектері.

Магии, боги и действительностьА.1974.

Тәуіпшілдік деген не.А.1978.

Образ жизни.Религия.Атеизм.А.1985.

Шоқан *(*шын аты Мұхамметханафия*)* Шыңғысұлы Уәлиханов 1835-1865*)*-қазақ ойшылы,географ,тарихшы,көрнекті –ғалым.Шоқан Уәлиханов этнология, фольклор, география, шығыстану, әскер ісі, өлкетану және тағы басқа салаларда жемісті еңбек еткен, қазақ мәдениеті мен ғылым тарихындағы көрнекті тұлға. Шоқанның көп салалы шығармашылығы күні бүгінге дейін зерттелу үстінде. Оның дінтанулық ізденістерін талдау бүгінгі таңдағы дінге деген қызығушылықтың өсіп отыруымен байланысты. Шоқанның сан-салалы ғылыми еңбектерінде дін мен сенім мәселесін де назарынан тыс қалдырмаған. Шоқан Құсмұрында мұсылманша сауатын ашып, 12 жасында Омбыдағы Сібір кадет корпусына оқуға түсіп, мұнда орыс, француз, неміс, парсы, түркі тілдерін оқып үйренеді.

Шоқан шығыстың жұлдызы жарық тұлғасы ретінде туған халқының мұрасын зерттеумен шектелмей, көрші халықтар мен өлкелердің рухани мұрасын қамтыған, яғни көптеген ұлттар үшін кәдеге жарайтын ғылыми еңбектер жазды. Шоқанның кіндік қаны тамған жері, өмір белестерінің кей тұстарына қатысты мәселелер шоқантануға бүгінгі күнге дейін талас тудырып отыр. Шоқан – ғылым тарихындағы көрнекті тұлға, қазақ санасын сілкіткен рухани шамшырақ. Қазақ халқының тағдырына біткен жарық жұлдызы. Сондықтан да Шоқанның еңбектерін зерттеу мен бағалау, зерделеп, насихаттау бүгінгі буын үшін маңызды. Қазақтың классик жазушысы Ғабит Мүсірепов: «Шоқаны бар ел – шоқтығы биік ел» – деп бағалаған, оның қазақ руханиятын, ғылымын дүниеге танытудағы танытқан ғылыми мұрасын зерттеу уақыт талабы.

Шоқан – өз заманының және халқының абзал перзенті. Шоқан өз уақытындағы белгілі зиялы қауым өкілдерімен, ғалымдармен, қоғам қайраткерлерімен, беделді тұлғалармен аралас болған, олармен ізгі қарым-қатынас орнатқан. Оның еңбектерінде қазақ халқының әдет-ғұрыптары, салт-дәстүрі, наным-сенімі, тарихи тұлғалары Керей мен Жәнібек хандар, Асан қайғы, Абылай хан, Бөгенбай, Сырымбет, Баян, Оразымбет, Малайсары батырлар, Бұқар, Тәттіқара жыраулар, Қазыбек би туралы баяндалады. Ол қырғыз халқының бір -уақыттағы өмірі мен тарихы, дүниетанымы, діни, адамгершілік туралы ой-түсініктерін жинақтаған «Манас» эпосын орыс тіліне аударып, әрі зерттеп, Еуропа жұртшылығына тұңғыш таныстырды.

Шоқан өз елінің тарихын, тұрмыс-салты мен мәдени мұрасын зерттеумен қатар, Орталық Азия елдерінің руханиятына да көңіл бөлді. Х.Әбжанов Шоқанның тұлғалық бітім-болмысы туралы: «Дәстүрлі қазақ қоғамының бел баласы Шоқан еуропалық жан-жақты білім алып, алыс-жақын елдерге барғанда әр алуан өркениеттерді салыстыру арқылы адамнан адамның, жерден жердің, салт-дәстүрден салт-дәстүрдің несі артық екенін дөп басып танитын қабілетін ұштай түскені» – деп көрсетеді *(Әбжанов Х. Шоқан және тұлғатану // Егемен Қазақстан. – 2010, қазан – 22).*

Шоқан шамандықтағы аруаққа сенім, жанның ауысуы сынды (фетиштік) сенім белгілерін атап көрсетеді. Егер өлгеннен кейінгі ырым-жоралар дұрыс орындалса, онда өлген адамның рухы жайбарақат рақат күйге түсіп өз үрім-бұтақтарымен туған-туыстарына шапағатын тигізіп, жебеп жүреді. «Үкінің басы, аяғы мен қауырсыны жын-періден қорғайды... сондықтан үйдің әр жеріне бесіктің басына іліп қояды». Шоқанның жасампаз қабілет-қарымы мен көп салалы ғылыми ізденісі дәуірлік құбылыс ретінде бүгінгі еліміздің тарихы мен мәдениетін жаңғыртудағы орнымен айқындалады.

Қазақтың біртуар перзентінің өнегелі ғұмыры мен дархан дарынын оның дінтанулық зерттеулері де аша түседі. Ұзақ жылдар бойы қазақ ағартушыларының соның ішінде Шоқан Уәлиханов шығармашылық мұрасы мен дүниетанымдық ізденістерімен пантеизм, деизм, атеизм іздерін іздеп табуды мақсат еткен ғылыми атеизм ұстанымдары Шоқанның дінтанулық ізденістерін толыққанды талдауға мүмкіндік бермеді. Ғылыми таным көкжиегінің бүгінгі талаптары тұрғысынан Шоқанның мұрасының дінтанулық қырын қарастыру қазақ дінтануындағы бақсылар, әруақ, Тәңір, Құдай, шайтан, пері, албасты, жын, диуана, әулие, машайық, кесір, кие, құт, жауырыншы, жады, ұшық, аластау, қағынды, шырақ сияқты ұғымдардың мәні мен сырын әлем оқырмандарына ғылыми негізде таныстырады. Қазақ өміріндегі ырым-жоралардың түрлерін айқындауда Шоқан қазақ халқының діни-наным сенімдеріне, этнографиясына, өлең-жырларына, аңыз-әңгімелеріне, батырларына қатысты ғылыми-танымдық зерттеулер жасаған.

Профессор Р. Сыздық Шоқанның этнографиялық зерттеулері туралы былай деді: «Қазақ өміріндегі ырым-жырымдардың қандай түр-түрлері болғанын бүгінгі қала тұрғындары, әсіресе кейінгі ұрпақтар Шоқан сияқты жан-жақты эрудиттің шығармаларынан оқып біле алады. Нағыз ырымды сақтаған қазақ әралуан жорықтар мен барымталасу кезінде аттан түс, атты байла демей, атқа қон, атты бекіт дейтінін, сапты аяқты «жолды аяқ» деу керек екенін Шоқаннан ғана оқып білеміз» *(Сыздық Р. Шоқанның тілтанымдық тұлғасы // Қазақ әдебиеті. – 2010. –қазан – 22).*

Қазақ халқының дүниетанымындағы исламға дейінгі наным-сенімдер мен Ислам дінінің бір-бірімен ұштаса көрінуі жөнінде Шоқан былай дейді: «Халық отқа табынып, ал бақсылар болса, жын-перілермен қоса мұсылмандардың періштелерін де шақырып, Аллаһты да мадақтады. Осылай екі дінді араластыра табыну ешқандай қайшылыққа жатпаған, қазақтар екеуін де қосып ұстанған».

Қазақ дінтануының негізін қалаушы Шоқан қазақ мәдениетіндегі шамандықты алғаш зерттеуші ретінде шамандық ұғымы арқылы қазақ жеріндегі ежелгі наным-сенімдерді шартты түрде топтастыра талдайды. Шамандық нанымы гетерогенді, яғни біртекті емес әр текті. Шамандықта ата-баба рухы, жанның мәңгілігі, отқатабыну, затқатабыну, тылсым күшке сенім, өмір мен ажал туралы түсініктер айшықталған. Қазақ діни мәдениетінде аузымен шоқ шайнаған бақсылар емшілік және ғұрыптық қызметтер атқарып, халқымыздың руханиятында көне жәдігерлік рәміздер ретінде қалды.

Ш. Уәлиханов «Қазақтардағы шамандықтың қалдығы», «Тәңірі» атты еңбектерінде тәңір ұғымы мен оның халық дүниетанымындағы орнын қарастырады. «Аспан – шамандықтағы ең құдіретті жаратылыстың жаратушысы. Көк тәңірі – көк аспан деп аталады. Қазақтар ұғымындағы бірінші аталатын сын есім «көк» көріністі бейнелейді және заттық түсінікті білдіреді, ал зат есім (тәңір) «көк» атауының (синонимі) баламасы» *(Уәлиханов Ш. Қазақтардағы шамандықтың қалдығы // Қазақтың тәлімдік ойлар антологиясы. – Алматы, 2008. – 5-т.- 448 б).*

Шоқан адамзат тарихындағы ежелгі наным-сенімдерді және әлемдік діндер (буддизм, христиандық, ислам) тарихы мен ілімдеріне ғылыми тұрғыдан талдау жасаған. Шоқан Ислам дінінің тарихы, исламның қазақ жерінде таралуы мен орнығуы, Ислам дінінің халық дүниетанымында, әдет-ғұрпында, тұрмыс-салтында алатын орны туралы, ғылыми негізде зерттеулер жүргізген.

Алты шаһардың немесе Қытайдың Нан-Лу провинциясының (Кіші Бұхараның) шығысындағы алты қаласының жайы туралы 1858-1859» атты еңбегінде Шоқан былай деп жазады: «Бүкіл мұсылман шығысында Құран қоғамдық құрылыстың азаматтық тәртіп ережелерінің негізі болып отыр; дәстүрлері мен заңдары да, бүкіл қоғамдық және халықаралық қатынастары да сол Құранның қағидалары бойынша белгіленеді, сондықтан мұсылман елдеріндегі халықтардың тұрмыс қалпында да, ел басқару дәстүрінде де азды-көпті болса да ұқсастық бар».

Шоқан Ислам діні мен мұсылман мәдениетін қабылдаған елдердің қоғамдық өмірі мен заңдық ережелерінде, халықаралық қатынастар жүйесінде Құран кәрім құндылықтарын басшылыққа алатындығын айқындай отырып, мұсылман халқының мемлекеттік басқару жүйесі мен мұсылман халықтарының тұрмыс-тіршілігіндегі ортақтық – мұсылмандық өмір салты мен әдептік, ахлақтық, құқықтық, құндылықтар жүйесі болып табылатындығын негіздейді. Сондай-ақ исламтанушы-ғалым, мұсылман елдеріндегі ортақтық пен ерекшелікті де атап көрсетеді: «Бірақ Шығыс Түркістанның бұл жөнінде басқалардан өзгеше, тамаша бір ерекшелігі бар. Мұнда мұсылман діні қатысса да, бірақ басқа мұсылман елдеріндегі сияқты бәлендей ықпалы да, артықшылығы да, қадірі де жоқ» – деп, сол уақыттағы Шығыс Түркістан өлкесіндегі Ислам дінінің орны мен діни ахуалы, халықтың тұрмыс-салты мен тыныс-тіршілігіндегі діннің ықпалын саралайды.

«Сахарадағы мұсылмандық туралы» атты еңбегін- де қазақ жеріндегі дін Патшалық Ресейдің шоқындыру саясаты дәрігерлік іс, ағарту ісі, неке мәселелерін көтереді. Қазақ халқының Ислам дініне деген көзқарасы мен құштарлығының өсіп отырғандығы туралы: «Татар молдаларының, Орта Азиялық ишандар мен өздерінің жаңа діни ілімін уағыздаушылардың ықпалымен біздің халық барған сайын жалпы мұсылмандық кейпіне түсіп келеді. Діндар қазақтар Меккеге баруды бастап тұр» *(Уәлиханов Ш. Қазақтардағы шамандықтың қалдығы // Қазақтың тәлімдік ойлар антологиясы. – Алматы, 2008. – 5-т.- 54 б.)*.

К. Есмағамбетов Шоқанның дүмше молдаларды сынға алу себептерін былайша түсіндіреді: «Патша өкіметі қазақ даласында отарлық үстемдікті орнатуда хан, сұлтандар мен қожа, молдаларға арқа сүйейді. Мүмкін, осы себептен де, Шоқан оларды сын тезіне салып, қоғам дамуына кедергі күш ретінде шенейді. Осыдан барып, әдебиетте Шоқанды «орысшыл», «атеист» деп кінәлауға жол беріледі» *(Есмағамбетов К. Жарық жұлдыз // Егемен Қазақстан. – 2010, қараша 10. – 5. б.).*

Ротмистр Шоқан генерал М. Черняев бастаған патша әскерінің Орта Азия өлкесін жаулап алу кезінде жергілікті халыққа жасаған зорлық-зомбылығына қарсы шығып, наразылық көрсетуі Шоқанның ұлтжандылығының белгісі.

Сонымен, Шоқан Уәлиханов дінтанушы және исламтанушы ретінде отандық дінтану ғылымының негізін қалаушы ғалым ретінде Г. Потанинге жазған хатында: «Мен өз халқыма қызмет еткім келеді, ол үшін мұсылман болуым керек» – деп ой түйеді. Көзі тірісінде-ақ, шет елдік ғылыми ортада белгілі болған Шоқанның дінтанулық ізденістері, әсіресе, исламтанулық еңбектері –ел мұрасы.

Мұқанмадияр Серікбекұлы Орынбеков28.07.1946-23.02.2006.

Қазақстандық философиялық ғылымның дарынды өкілі Мұқанмадияр Серікбекұлы Орынбеков философия ғылымының, әсіресе қазақ философиясы тарихын зерттеуде өзіндік із қалдырған дарабоз ғалым, сұңғыла зерттеуші.

Оның шығармашылық ізденістері философия және дінтану ғылымдарының өзекті мәселелерін қамтиды. М.Ломоносов атындағы ММУ-ді бітірген соң ғылым мен білім беру жүйесіндегі еңбек жолын Қазақ ССР Ғылым Академиясының Философия және құқық институтында ғылыми қызметкер болып бастады. КСРО Ғылым Академиясының аспирантурасында оқып жүрген кезінде табиғаттан берілген дарыны мен ізденімпаздығы, ғылымға құштарлығы айқын көріне бастады. 1967 жылдан бастап ол философия ғылымының өзекті мәселелерімен жүйелі түрде айналыса бастады. Оның шығармашылық жолы туралы айтар болсақ, оның қаламынан шыққан онан аса монографиялық еңбектер төмендегідей тақырыптарды қамтиды:

1. Онтология және таным теориясы.
2. Қазақ философиясының тарихы мен теориясы.
3. Діндер тарихы мен теориясы.
4. Қазақ мәдениетінің рәміздік негіздері.

Оның 1971 жылы «Философия және ғылымдағы субстанция мәселесі» атты тақырыпта қорғаған кандидаттық диссертациясы Мәскеулік және Қазақстандық философ ғалымдар тарапынан жоғары бағаланды.1988 жылы «Ғылыми таным деңгейлері» атты тақырыпта докторлық диссертация қорғады.

 Еңбек жолын ғылыми қызметкер ретінде бастаған ол аға ғылыми қызметкер, 1991-1995 жылдары ҰҒА Қазақ философиясы бөлімінің меңгерушісі қызметтерін жаупкершілікпен атқарды. Қазақ философиясы бөлімінің меңгерушісі қызметін атқарған кезде жаңадан қолға алына бастаған ұлттық философияны зерттеудің негізгі бағыттарын айқындауға қатысты мақалаларында қазақи ой-сананы зерттеудің бүгіні мен болашағы туралы ой пайымдады. Оның ұйымдастырушы және жетекші ретіндегі қыры қазақ философиясы тарихын Тәуелсіздік кезеңіндегі философиялық ғылымға қойылатын талаптармен үндесіп жатты.

Қазақ Ұлттық университетінің философия және ғылым әдістемесі кафедрасын басқарған кезінде 1995-2005 оның ұйымдастырушылық қабілеті жаң қырынан көріне бастады.

Мұқанмадияр Серікбекұлы өзінің ғұмырлық жолын шығармашылық еңбекке, халық мұрасына қызмет етуге, Қзақстандық философиялық ғылымның өзіндік дәстүрін дамытуға арнады. Қазақстандағы ежелгі наным-сенімдер (тәңірлік, мәжусилік, шамандық, манихейлік), Әлемдік діндер тарихы, Көне түркі философиясы, Қазақ философиясының дүниетанымдық бағдарлары мен болмыс категориялары сынды қомақты жүгі ауыр мәселелерді зерттеді. Ғылыми дарыны мен еңбекқорлығы, шығармашылық шабыты арқасында еліміздегі философиялық білімнің дамуына, дінтану ғылымының қалыптасуына зор үлес қосты.

Профессор М.С. Орынбеков кәсіби философтардың бірнеше буынын, ал дінтанушылардың алғашқы қарлығаштарын дайындап шықты. Оның жетекшілігімен алты кандидаттық және үш докторлық диссертациялар қорғалды. Оның ғылыми біліктілігі, зертемелік ізденістегі табандылығы іргелі жұмысты жүргізе білуі оның нағыз ғалымдық қасиетін айқындайды. Ол өзіне сыни көзбен қарай отырып, шыншылдық, туралық, ұстамдылық, кеңпейілділік сынды адами қасиеттерді өмірлік мақсат ретінде ұстанды.

Ұстаздың ғылыми ізденісінің ауқымдылығы оның шығармашылығынан айқын көрінеді. Қазақ ойшылдарының дүниетанымдық көзқарастарына, ұлттық мәдениет пен халқымыздың діни санасын философиялық тұрғыдан талдауға арналған көптеген мақалалары еліміздің және шет ел ғалымдары тарапынан оң бағасын алды. Оның халықаралық, республикалық симпозиумдар мен конференциялардағы баяндамалары өзектілігімен, жоғары теориялық деңгейімен, практикалық маңызы мен жан-жақтылығымен ерекшеленетін. Профессор М.С. Орынбеков қазақ философиясы мен дінтану саласын зерттеуде алғашқы ғылыми еңбектерді жазған ізашарлардың дарабозы болды. Оның философия және дінтану саласында жазған еңбектері философ, дінтанушы және мәдениеттанушылар үшін негізгі әдістемелік бағдарға айналды.

М. С. Орынбеков еңбектерінде сонау түркі заманының ойшылдары (М. Қашқари, Ж. Баласағұн, Қ. Яссауи, А. Иүгенеки, С. Бақырғани), діни наным-сенім,қазақ билері, Бұқар жырау, Шоқан, Абай, Шәкәрім сынды ұлт ұстаздарының мұралары философиялық негізде талданды.

М.С. Орынбековтың еңбектері

Предфилософия протоказахов.А.1994.

Философские воззрение Абая.А.1995.

Проблема субстанции в философии и науке.А.1975.

Ежелгі қазақтың дүниетанымы.А.1996.

История философской и общественной мысли Казахстана.А.1997.

Верования древнего Казахстана.А.1997.

Духовные основы консолидации казахов.А.2001.

Қазақ сенімдерінің бастаулары.А.2002.

Генезис религиозности в Казахстане.А.2005.